Ministrul Justiţiei nu a fost solicitat să-şi spună un punct de vedere privind o ordonanţă de urgenţă prin care ar urma să fie modificate codurile penale. Precizarea a fost făcută, în urmă cu puţin timp, chiar de Tudorel Toader. Acesta a insistat şi că nu a urmărit dezbaterea publică referitoare la această ordonanţă, fiind plecat din Bucureşti în ultimele zile.

„De 4-5 zile, eu nu am fost în București, am venit aseară și voi vedea ce lucrări sunt la Minsterul Justiției”, a declarat, în această dimineață, ministrul Justiției. „Nu a făcut nimeni cu mine o astfel de dezbatere. Dacă voi fi solicitat, atunci voi răspunde și fiți de acord să nu dau răspuns la probleme ipotetice”, a adăugat acesta.

Un nou protest a avut loc, duminică seară, în Piața Victoriei din Capitală și în mai multe orașe din țară. Pe pagina de Facebook a evenimentului, intitulat „Cod roşu de OUG”, peste cinci mii de persoane s-au arătat interesate. La protest au venit chiar mai mulți: au fost peste 10.000 în Capitală și circa 20.000 în total în alte orașe din țară.

„SOLIDARITATE! Hai în stradă! Aceiaşi actori, acelaşi tupeu de borfaş! Dupa 600.000 de oameni în stradă în 2017 şi alte zeci şi sute de mii ieşiţi anul acesta, dublul infractor doreşte să reînvie fatidica OUG 13. Ce vrea Dragnea acum: Impunerea unui prag de 200.000 de euro şi scăderea limitelor pedepsei, de la 2 la 7 ani cât este în prezent, la 1 – 5 ani. Codul Penal va intra în dezbaterea comisiei speciale condusă de nimeni altul decât obedientul Florin Iordache, fostul artizan al Ordonanţei de Urgenţă 13”, au scris organizatorii pe pagina evenimentului.

Liviu Dragnea a fost condamnat, joi, în primă instanţă, la 3 ani şi şase luni de închisoare cu executare pentru instigare la abuz în serviciu

Într-o primă reacţie după condamnarea sa, liderul PSD a spus că ceea ce s-a întâmplat la instanţa supremă a fost „o execuţie în masă”.

De asemenea, Liviu Dragnea a anunţat că rămâne în fruntea PSD, a Camerei Deputaţilor şi a coaliţiei de guvernare şi că va merge ”până la capăt”, că social-democraţii au greşit că au avut o atitudine procedural corectă în Parlament, iar de acum vor fi „mult mai fermi şi mai radicală” cu ceea ce vor să facă.

Ordonanţă de Urgenţă pentru Codurile Penale sau angajarea răspunderii Guvernului. Sunt soluţiile luate în calcul de PSD şi dezvăluite în exclusivitate pentru Digi24, de preşedintele PSD Vaslui, Dumitru Buzatu. Comitetul Executiv al social-democraţilor a decis ieri că ritmul Parlamentului este prea lent şi că modificarea Codurilor Penale trebuie accelerată. Decizia finală urmează să fie luată săptămâna aceasta.

Citește și: SUBIECTE BAC 2018 | Ce au avut elevii de rezolvat la proba de limba și literatura română